Медицина генетикасы
Медицина генетикасы – адам генетикасынын тукум куума ооруларды, алардын алдын алуу, диагноз коюу жана дарылоо жолдорун, ошондой эле тукум куума ооруларды изилдөөчү тармагы. Бардык кишилерде бир жумурткадан өөрчүгөн эгиздерден башкасы (аларда тукум куума касиеттери негизинен окшош) бири-биринен айырмаланат, генде мутациялар пайда болгондо, дайыма тукум куума өзгөргүчтүк болот. Организмдин өөрчүшүндө тышкы чөйрөнүн ар кайсы факторлору дайыма түрдүү тукум куума касиеттердин калыптанышына таасир этет. Ошондуктан Медицина генетикасынын максаты тигил же бул оорунун тукум куума келип чыгышын изилдөө, ооруну эрте табуу жана дарылоо ыкмаларын иштеп чыгуу болуп эсептелет. Анын өнүгүшү клиникалык медицина, биохимия, физиология, морфология, жалпы патология, иммунология ж. б. менен байланыштуу. Медицина генетикасынын өнүгүшү 3 мезгилге бөлүнөт. 1-мезгилде (20-кылымдын башында) тукум куума патологиялык белгилер чогултулган. 2мезгилде 20-кылымдын 20–30-жылдары тукум куума оорулардын себебин, ага түрткү болуучу ооруларды жана мутацияларды изилдөө жүргүзүлгөн. 3-мезгил 20-кылымдын 50-жылдарында башталган. Адам хромосомаларынын саны жана түзүлүшү аныкталгандан кийин хромосома оорулары ачылган. Медицина генетикасында генеологиялык, молекулалык-генетикалык анализ ж. б. жаңы ыкмалар колдонулат. Организмде жүрүүчү биохимиялык реакциялардын бузулушу, көбүнчө гендик өзгөрүүлөргө байланыштуу болот. Оорулуу гени барлар улгая баштаганда тукум куума оорулар байкалат. Тукум куума оорулар менен күрөшүүдө жаңы мутациялардын пайда болушуна каршы күрөшүү жана эгер мутация пайда болсо, анын пайда болушуна тоскоол кылуучу чаралар көрүлөт. Мындан тышкары тукум куума ооруларды түйүлдүк кезинде аныктоо кеңири колдонулат. Эгер тукум куума оору түйүлдүк өөрчүп жатканда байкалса, анда түйүлдүктүн өөрчүшүн токтотууга мүмкүндүк болот. 
 Медицина

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7